CELEX: 62009TN0215
Language: fi
Date: 2009-06-03 00:00:00
Title: Asia T-215/09: Kanne 3.6.2009 — Freistaat Sachsen v. komissio

1.8.2009   
            
            
               FI
            
            
               Euroopan unionin virallinen lehti
            
            
               C 180/58
            
         Kanne 3.6.2009 — Freistaat Sachsen v. komissio
   (Asia T-215/09)
   2009/C 180/107
   Oikeudenkäyntikieli: saksa
   
      Asianosaiset
   
   
      Kantaja: Freistaat Sachsen (asiamiehet: asianajajat U. Soltész ja P. Melcher)
   
      Vastaaja: Euroopan yhteisöjen komissio
   
      Vaatimukset
   
   
               —
            
            
               komission 24.3.2009 tekemä päätös K(2009)2010 lopullinen (NN 4/2009, ex N 361/2008 — Saksa, Flughafen Dresden) on kumottava EY 231 artiklan 1 kohdan nojalla siltä osin kuin komissio toteaa mainitussa päätöksessä, että Saksan Dresdenin lentokentän kiitoradan uudelleenrakentamista ja laajentamista varten myöntämä pääomansijoitus on EY 87 artiklan 1 kohdassa tarkoitettua valtiontukea, ja
            
         
               —
            
            
               komissio on velvoitettava korvaamaan kantajan oikeudenkäyntikulut Euroopan yhteisöjen ensimmäisen oikeusasteen tuomioistuimen työjärjestyksen 87 artiklan 2 kohdan nojalla.
            
         
      Oikeudelliset perusteet ja pääasialliset perustelut
   
   Kantaja riitauttaa 24.3.2009 tehdyn komission päätöksen K(2009)2010 lopullinen (NN 4/2009, ex N 361/2008) — Saksa, Flughafen Dresden, jolla komissio hyväksyi Saksan Dresdenin lentokentän kiitoradan uudelleenrakentamista ja laajentamista varten suunnitteleman pääomansijoituksen yhteismarkkinoille soveltuvana toimenpiteenä EY 87 artiklan 3 kohdan c alakohdan nojalla. Kantaja vaatii päätöksen kumoamista siltä osin kuin komissio katsoo siinä riidanalaisen toimenpiteen valtiontueksi.
   Kantaja vetoaa kanteensa tueksi ensinnäkin siihen, että komissio on soveltamalla valtiontukea koskevia määräyksiä käsillä olevaan toimenpiteeseen toiminut vastoin EY:n perustamissopimuksen mukaista toimivallanjakoa ja periaatetta, jonka mukaan yhteisö voi toimia ainoastaan sille perustamissopimuksen 5 artiklan ensimmäisessä kohdassa määrätyn rajoitetun erityistoimivallan periaatteen mukaan. Infrastruktuurin rakentamisen valtiollinen rahoitus, joka on objektiivisin ja syrjimättömin ehdoin kaikkien potentiaalisten käyttäjien käytettävissä, ei yleisenä talouspoliittisena toimenpiteenä yleensä kuulu valtiontukea koskevien määräysten soveltamisalaan.
   Toisella kanneperusteellaan kantaja moittii sitä, että Flughafen Dresden GmbH on vanhan kiitoradan uudelleenrakentamisen osalta luokiteltu yritykseksi EY 87 artiklan 1 kohdassa tarkoitetulla tavalla.
   Lisäksi kantaja esittää, ettei komissio ole ottanut huomioon, että Flughafen Dresden GmbH on valtiollinen yhtä tarkoitusta varten perustettu yhtiö (ns. single purpose vehicle), joka on organisaatiomuodoltaan yksityisoikeudellinen ja jota tämän vuoksi ei siltä osin kuin se saa tehtävänsä täyttämiseksi valtiolta tarpeellista tukea voida pitää tuensaajana.
   Neljännellä kanneperusteellaan kantaja huomauttaa, että vuonna 2005 julkaistut suuntaviivat (1) ovat yhteisön primaarioikeuden vastaisia, koska ne eivät sovellu aineellisesti ja ovat itsessään ristiriitaisia, koska alueellisen lentokentän toiminnan harjoittaminen ei ole luonteeltaan yritystoimintaa. Niiden olisi täydennettävä vuonna 1994 julkaistuja suuntaviivoja (2), ei korvattava niitä. Vuonna 2005 julkaistujen suuntaviivojen mukaan myös lentokenttien rakentamiseen sovelletaan tukisäännöstöä. Tämä toiminta oli aikaisempien, vuonna 1994 julkaistujen suuntaviivojen mukaan nimenomaisesti suljettu tukisäännöstön soveltamisalan ulkopuolelle.
   Viidennellä kanneperusteellaan kantaja huomauttaa toissijaisesti, ettei riidanalainen toimenpide täytä kaikkia asiassa Altmark Trans (3) annetussa tuomiossa asetettuja edellytyksiä, joten toimenpidettä ei lopuksi myöskään sen vuoksi voida pitää valtiontukena.
   
      (1)  Komission suuntaviivat — Yhteisön suuntaviivat lentoasemien rahoittamisesta ja alueellisilta lentoasemilta liikennöivien lentoyhtiöiden toiminnan aloittamista koskevasta valtiontuesta, EUVL 2005, C 312, s. 1.
   
      (2)  Komission suuntaviivat — EY:n perustamissopimuksen 92 ja 93 artiklan ja ETA-sopimuksen 61 artiklan soveltamisesta lentoliikenteen alan valtiontukiin, EYVL 1994, C 350, s. 5.
   
      (3)  Asia C-280/00, Altmark Trans ja Regierungspräsidium Magdeburg, tuomio 24.7.2003, Kok. I-7747, 88 kohta ja sitä seuraavat kohdat.